Rahvusteavikuid kogutakse alates 1918. aastast, mil asutati Riigiraamatukogu. 1919. aastal hakati saama Eesti trükiste sundeksemplare. E estikeelsete ja Eestis ilmunud trükiste kogumise ja säilitamise eesmärgil loodi 1935. aastal arhiivkogu, mida komplekteeriti 1950. aastani. Arhiivkogu taasloodi 1965. aastal ning selle koosseisu arvati ka aastail 1935-1950 loodud kogu. Arhiivkogu osaks on ka teadaolevalt esimene eesti talupoegade loodud raamatukogu - 1872. aastal asutatud  Virumaa Metsiku küla laenuraamatukogu. Käesoleval ajal säilitatakse kõiki enne 1861. aastat ilmunud eestikeelseid ja enne 1831. aastat ilmunud võõrkeelseid rahvusteavikuid harulduste kogus ning hiljem ilmunutest üht, kõige paremini säilinud eksemplari arhiivkogus. Teised eksemplarid kuuluvad põhikogusse. Võrguväljaannetena komplekteeritakse internetis avaldatud raamatuid, ajalehti, ajakirju, jätkväljaandeid, kaarte ja noote ning neid säilitatakse digitaalarhiivis DIGAR.